**EUC/ NORD**

**Læsehandlingsplan**

**Gældende for EUD – revideret 24.08.2022**

**Baggrund**

Læsehandlingsplanen er udarbejdet i henhold til bekendtgørelse om erhvervsuddannel­ser, BEK nr. 2499 af 13/12/2021, §66 stk. 3 og 4:

***Stk. 3. Til elever eller lærlinge, der har behov for styrkede læsekompetencer for at kunne gennemføre et påbegyndt uddannelsesforløb, skal skolen tilbyde støtte og vejledning til faglig læsning. Skolen fastsætter rammer for denne læsevejledning, herunder rammer for en koordinerende læsevejlederfunktion.***

***Stk. 4. Skolen kan samarbejde med andre skoler og myndigheder om opgaverne efter stk. 1-3.***

**Formål**

Formålet med læsehandlingsplanen er:

* at EUC Nord kan gennemføre en koordineret og effektiv indsats for elever med læse- og skrivevanskeligheder, således at det ikke er en hindring for at gennemføre en ungdomsuddannelse.
* at læseindsatsen på EUC Nord giver flere elever mulighed for at gennemføre en ungdomsuddannelse med et bedre udbytte af undervisningen.
* at faglærerne opnår større forståelse for, hvordan elever med læsevanske­ligheder kan støttes i den daglige undervisning gennem tilrettelæggelse af undervis­ningen eller via produktion og indkøb af undervisningsmaterialer.

**Organisering**

Organiseringen af læseindsatsen på EUC Nord er en fælles opgave for elever, faglærere, ledelse, vejledere og andre samarbejdspartnere.

Læseindsatsen faciliteters af læsevejledere, der fungerer som interne konsulenter. Læ­sevejlederfunktionen skal være synlig og tilgængelig i afdelingerne og offentliggøres på skolens intranet sammen med øvrige kontaktoplysninger.

Læsevejledernes funktioner synliggøres på afdelingsmøder ved deltagelse i mindst et årligt afdelingsmøde. Dette for at skabe dialog om og sætte handling på udvalgte indsatsområ­der i forhold til læsehandlingsplanen. Uddannelsescheferne i de enkelte indgange sikrer dette.

Læsevejledere deltager i dansklærernes net­værksmøder på tværs af afdelingerne.

Ledelsen sikrer at læsevejlederfunktionen indarbejdes i skolens budget.

**Aktiviteter**

Alle elever, der meldes ind på et grundforløb, gennemfører en introsamtale med en stu­dievejleder. Her skal studievejlederen være opmærksom på konstateret ordblindhed og på mistanke om ordblindhed, således at der kan søges SPS-støtte og it-rygsæk, som kan være klart hurtigst muligt og gerne inden skolestart.

Ved mistanke om ordblindhed tilbyder EUC Nord en screening.

Alle elever med funktionelle læsevanskeligheder, herunder også elever med andet mo­dersmål end dansk, tilbydes relevant kompenserende hjælp i skolens lektiecaféer.

Der er etableret lektiecaféer med fast ugentlig åbningstid på de adresser, der udbyder EUD-uddannelser. Her tilbydes hjælp mindst to timer ugentlig af undervisere til alle slags læse- og skriveopgaver.

**Læsevejlederens rolle**

Det vil altid være faglærernes ansvar, at de udleverede tekster kan forstås af eleverne. Læsevejlederen kan i samråd med uddannelseschefen for en afdeling støtte i udvalgte indsatser så som:

* at give instruktion og vejledning i it-rygsækkens hard- og software.
* at vejlede faglærerne i undervisningsmaterialers faglighed og tilgængelighed un­der hensyntagen til elever med læsevanskeligheder.
* at vejlede faglærere i, hvordan fagtekster bedst muligt tilpasses elevernes sprog­lige forudsætninger.
* at vejlede faglærerne i at anvende forskellige hensigtsmæssige læse-og skrive­strategier i undervisningssituationen.
* at vejlede faglærerne i at anvende digitale løsninger i undervisningen, der kan hjælpe elever med læse- og skrivevanskeligheder.
* at introducere nye faglærere til, hvordan de kan støtte elever med læse- og skrivevan­skeligheder i undervisningen. Selve introduktionen er en del af erhvervspædagogisk intro og faciliteres af skolens afdeling for pædagogisk udvikling.

Vejledningen kan være individuel, klassevis, i teams eller afdelingsvis.

**Eksternt samarbejde**

Der samarbejdes eksternt med SPS-gruppen for alle ungdomsuddannelser, med UU Centrene i skolens lokalområde samt med læselærernetværket i Region Nord, hvor tek­niske skoler, handelsskoler og SOSU-skoler deltager.

**Kompetenceudvikling**

Læsevejlederens kompetencer sikres og udvikles gennem deltagelse i relevante konferencer, efteruddannelseskurser eller udviklingsprojekter. Nye læsevejledere uddannes efter behov ved at gennemføre diplomforløb for læsevejledere.

**Kvalitetssikring**

Læsehandlingsplanen er et supplement til skolens opfølgningsplan for 2022 ([findes her](https://www.eucnord.dk/kvalitet)) og kvalitetssikres gennem kvalitetsarbejdet i den enkelte afdeling og på skoleniveau.

Resultaterne af de udvalgte indsatser på den enkelte afdeling evalueres årligt af uddan­nelseschefen og læsevejlederen. Evalueringen danner basis for det kommende års ind­sats, som ressourcemæssigt indarbejdes i budgettet.